《饯山泉吴守》
宋代·包恢

泉从九江来，发自庐山趾。
不啻如渭清，时出到旴水。
渊渊媚如如，甘饮足千里。
何妨遇山下，一时险而止。
不碍以亨行，果行险自弭。
真利用御寇，上下顺而理。
方当执热中，以濯豁有喜。
且当正渴时，得饮快如洗。
旴人望膏润，恋恋正未已。
雇如岁大旱，用汝甘霖比。
不容么一方，宇内并倾企。
盈科放四海，有本如是耳。
安得长流旴，混混以终绐。
河南已治平，河内难留矣。
好将世俗污，尽洗入清泚。
溥博泽周流，功成大如此。
却归山泉间，育德德孰拟。
作圣以为期，善养功更伟。

作者简介：包恢（1182-1268），字宏父，一字道夫，号宏斋，宋建昌南城（今属江西）人。刑部尚书。以廉吏，政绩显著著称，同时他也是文学批评家。